Forslag til Rådets forordning (EF) om en fællesordning for kontrol med udførslen af varer og teknologi med dobbelt anvendelse (98/C 399/01) (EØS-relevant tekst) KOM(1998) 257 endelig udg. - 98/0162 (ACC)

(Forelagt af Kommissionen den 18. maj 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

(1) Denne forordning har til formål at underkaste varer og teknologi med dobbelt anvendelse (emner med dobbelt anvendelse) en effektiv kontrol ved deres udførsel fra Fællesskabet;

(2) effektivt fælles system til kontrol med udførslen af emner med dobbelt anvendelse er nødvendigt for at overholde medlemsstaternes og Den Europæiske Unions internationale forpligtelser, navnlig med hensyn til ikke-spredning;

(3) tilstedeværelsen af et fælles kontrolsystem er en forudsætning for at etablere fri bevægelighed for varer med dobbelt anvendelse inden for Fællesskabet;

(4) den nuværende ordning for kontrol med udførslen af emner med dobbelt anvendelse, der indførtes ved Rådets forordning (EF) nr. 3381/94 (1), ændret ved forordning (EF) nr. 837/95 (2), og Rådets afgørelse 94/942/FUSP (3), senest ændret ved afgørelse 98/232/FUSP (4), skal harmoniseres yderligere for at sikre en effektiv anvendelse af kontrollen;

(5) fælles lister over emner med dobbelt anvendelse, bestemmelsessteder og retningslinjer er afgørende elementer i en effektiv ordning for kontrol med udførsel; sådanne lister er fastsat ved afgørelse 94/942/FUSP og bør indarbejdes i nærværende forordning;

(6) ansvaret for at udstede udførselstilladelser ligger hovedsagelig hos de nationale myndigheder, og nationale bestemmelser og afgørelser, der påvirker udførsel af emner med dobbelt anvendelse, skal træffes inden for rammerne af den fælles handelspolitik;

(7) medlemsstaternes myndigheders ekspertise er uundværlig for at sikre en regelmæssig ajourføring af listen over kontrollerede emner; beføjelsen til at ajourføre den pågældende liste bør uddelegeres til en listegruppe bestående af eksperter fra medlemsstaterne og en repræsentant for Kommissionen;

(8) sådanne ajourførte lister bør omgående indarbejdes i denne forordning gennem en forordning udstedt af Kommissionen;

(9) udførsel af teknologi ved hjælp af elektroniske medier, telefax og telefon bør også kontrolleres;

(10) medlemsstaternes udenrigsministre vedtog den 20. november 1984 en fælles politisk erklæring, der senere blev vedtaget af Spanien, Portugal, Østrig, Finland og Sverige, og som bl.a. vedrører ordningerne for overførsel inden for Fællesskabet af udskilt plutonium og uran, der er beriget til mere end 20 %, samt af anlæg, hovedbestanddele af afgørende betydning og teknologi, der vedrører oparbejdning, berigning og fremstilling af tungt vand;

(11) Fællesskabet har vedtaget et sæt toldbestemmelser, der er indeholdt i Rådets forordning (EØF) nr. 2913/92 (5), senest ændret ved Europa-Parlamentets og Rådets forordning (EF) nr. 82/97 (6), herefter benævnt »EK-toldkodeksen«, og Kommissionens forordning (EØF) nr. 2454/93 (7), senest ændret ved forordning (EF) nr. 1677/98 (8), hvori der bl.a. er bestemmelser for udførsel og genudførsel af varer; intet i denne forordning indskrænker de beføjelser, der gælder i henhold til og i kraft af kodeksen og gennemførelsesbestemmelserne hertil;

(12) når medlemsstaterne overvejer betingelserne for genudførsel eller endelig anvendelse af emner med dobbelt anvendelse, bør de tage hensyn til de relevante principper i international ret;

(13) for at sikre, at denne forordning anvendes korrekt, skal hver medlemsstat træffe foranstaltninger, der giver de kompetente myndigheder passende beføjelser;

(14) hver medlemsstat bør fastsætte de sanktioner, der skal pålægges i tilfælde af overtrædelse af denne forordnings bestemmelser;

(15) forordning (EF) nr. 3381/94 bør ophæves i betragtning af det ovenfor anførte -

UDSTEDT FØLGENDE FORORDNING:

KAPITEL I Formål og definitioner

Artikel 1

Ved denne forordning indføres en fællesskabsordning for kontrol med udførslen af varer og teknologier med dobbelt anvendelse.

Artikel 2

I denne forordning forstås ved:

a) »emner med dobbelt anvendelse«: varer eller teknologier, der kan anvendes til såvel civile som militære formål

b) »udførsel«: en procedure, der bevirker, at fællesskabsvarer midlertidigt eller definitivt forlader Fællesskabets toldområde i overensstemmelse med artikel 161 i EF-toldkodeksen. Begrebet omfatter genudførsel, dvs. en transaktion i medfør af artikel 182 i nævnte kodeks under hvilken ikke-fællesskabsvarer forlader Fællesskabets toldområde. Udførsel omfatter også overførsel af teknologi ved hjælp af elektroniske medier, telefax og telefon

c) »eksportør«: en fysisk eller juridisk person, på hvis vegne der foretages udførselsangivelse, og som har ret til at disponere over det pågældende emne med dobbelt anvendelse på det tidspunkt, angivelsen antages. Når retten til at disponere over emnet ifølge den kontrakt, i henhold til hvilken udførslen finder sted, tilkommer en person, der er etableret uden for Fællesskabet, betragtes den kontrahent, der er etableret i Fællesskabet, som eskportør. Ved »eksportør« forstås også en fysisk eller juridisk person, der overfører teknologi ved hjælp af elektroniske medier, telefax og telefon

d) »udførselsangivelse«: den handling, ved hvilken en person i behørig form og efter de foreskrevne regler tilkendegiver at ville angive et emne med dobbelt anvendelse til toldproceduren for udførsel eller genudførsel.

KAPITEL II Anvendelsesområde

Artikel 3

1. Der kræves tilladelse til udførsel af emner med dobbelt anvendelse, der er anført i bilag I.

2. Kravet om tilladelse gælder ikke blot den fysiske udførsel af varer eller teknologier, men også overførsel af teknologier via elektroniske medier, telefon og telefax. Denne forordning gælder dog ikke for levering af tjenesteydelser eller overførsel af teknologi, der kræver grænseoverskridende bevægelse af fysiske personer.

3. Der kan i henhold til artikel 4 eller 5 kræves tilladelse til at udføre visse emner med dobbelt anvendelse, der ikke er opført på listen i bilag I, til alle eller visse bestemmelsessteder.

4. Denne forordning finder ikke anvendelse på emner med dobbelt anvendelse, der kun passerer gennem Fællesskabet, dvs. emner, der ikke tildeles nogen anden toldgodkendt behandling eller anvendelse end proceduren for ekstern forsendelse, eller som blot tilføres til en frizone eller et frilager, og for hvilke der ikke skal opbevares optegnelser i et godkendt lagerregnskab.

5. Emner med dobbelt anvendelse, der udføres af medlemsstaternes regeringer eller af juridiske eller fysiske personer, der handler på vegne af medlemsstaternes regeringer, er ikke omfattet af det i stk. 1 omhandlede krav om tilladelse.

Artikel 4

1. Der kræves tilladelse til udførsel af emner med dobbelt anvendelse, der ikke er opført på listen i bilag I, hvis eksportøren af de kompetente myndigheder i den medlemsstat, hvori han er etableret, er blevet gjort bekendt med, at de pågældende emner helt eller delvis er eller kan være bestemt til anvendelse i forbindelse med udvikling, fremstilling, håndtering, anvendelse, vedligeholdelse, oplagring, sporing, identificering eller spredning af kemiske, biologiske eller nukleare våben, eller til udvikling, fremstilling, vedligeholdelse eller oplagring af missiler, der kan fremføre sådanne våben.

2. Der kræves tilladelse til udførsel af emner med dobbelt anvendelse, der ikke er opført på listen i bilag I, hvis eksportøren af de i stk. 1 omhandlede myndigheder er blevet gjort bekendt med, at de pågældende emner helt eller delvis er eller kan være bestemt til militær endelig anvendelse i et land, der er genstand for en FN-embargo.

3. Hvis eksportøren har kendskab til, at emnerne med dobbelt anvendelse helt eller delvis er bestemt til et af de i stk. 1 og 2 nævnte formål, skal han meddele dette til de i stk. 1 omhandlede myndigheder, som afgør, om det er hensigtsmæssigt at kræve tilladelse til udførslen.

4. Medlemsstaterne kan vedtage eller opretholde national lovgivning, hvorefter eksportøren skal underrette de i stk. 1 omhandlede myndigheder, hvis han har mistanke om, at emnerne med dobbelt anvendelse helt eller delvis er bestemt til et af de i stk. 1 og 2 nævnte formål, og hvorefter der i så fald kan kræves tilladelse til udførslen.

5. En medlemsstat, der ved anvendelse af stk. 1-4 kræver tilladelse for et emne med dobbelt anvendelse, der ikke er opført på nogen liste, underretter de øvrige medlemsstater og Kommissionen herom. De øvrige medlemsstater tager behørigt hensyn til disse oplysninger og underretter i det omfang, det er muligt, deres toldsteder og andre relevante nationale myndigheder.

6. Nægter en medlemsstat tilladelse til udførsel af en vare med dobbelt anvendelse, der ikke er opført på nogen liste, underretter den omgående de øvrige medlemsstater og Kommissionen herom.

7. Godkender en medlemsstat udførsel af et emne med dobbelt anvendelse, der ikke er opført på nogen liste, underretter den de øvrige medlemsstater og Kommissionen herom og forelægger samtlige relevante oplysninger om årsagerne til afgørelsen, såfremt denne udførsel i alt væsentligt er identisk med en udførsel, for hvilken en anden medlemsstat har nægtet tilladelse.

Artikel 5

1. En medlemsstat kan af hensyn til den nationale sikkerhed undtagelsesvis forbyde eller kræve tilladelse til udførsel af emner med dobbelt anvendelse, der ikke er opført på listen i bilag I.

2. Medlemsstaterne underretter de øvrige medlemsstater og Kommissionen om foranstaltninger, som de har vedtaget i henhold til stk. 1, så snart de er vedtaget, og angiver de nøjagtige årsager til disse foranstaltninger og deres påtænkte varighed.

Medlemsstaterne underretter også straks de øvrige medlemsstater og Kommissionen om eventuelle ændringer af foranstaltninger, der er vedtaget i henhold til stk. 1.

3. Kommissionen offentliggør de foranstaltninger, som der er givet underretning om i henhold til stk. 2, i C-udgaven af De Europæiske Fællesskabers Tidende.

KAPITEL III Udførselstilladelse

Artikel 6

1. Der kræves en udførselstilladelse for hver enkelt udførsel, som er omfattet af denne forordning. Tilladelsen udstedes af de kompetente myndigheder i den medlemsstat, hvor eksportøren er etableret, undtagen for udførsel, der er omfattet af den generelle fællesskabsudførselstilladelse, der omhandles i bilag II.

2. Tilladelsen kan være en individuel, global eller generel tilladelse.

Der kan dog kun udstedes nationale generelle tilladelser til udførsel af en type eller kategori af emner med dobbelt anvendelse til andre bestemmelsessteder end dem, der er anført i fortegnelse B i bilag II.

3. I deres respektive nationale lovgivninger opretholder eller indfører medlemsstaterne mulighed for at udstede en global tilladelse til en bestemt eksportør for en type eller kategori af emner med dobbelt anvendelse, som kan være gyldig for udførsel til et eller flere angivne lande.

4. Der kan om fornødent knyttes visse krav og betingelser til tilladelsen. En medlemsstats kompetente myndigheder kan navnlig kræve en erklæring om den endelige anvendelse ved udførsel af varer og teknologier, som både

a) er genstand for en individuel tilladelse, og

b) udføres til et bestemmelsessted, der ikke er opført i fortegnelse B i bilag II.

5. Tilladelsen er gyldig i hele Fællesskabet.

Artikel 7

1. Hvis de emner med dobbelt anvendelse, for hvilke der er ansøgt om en individuel udførselstilladelse til et bestemmelsessted, der ikke er udtrykkeligt angivet i bilag II, eller til alle bestemmelsessteder i tilfælde af meget følsomme emner med dobbelt anvendelse, der er anført i bilag IV, befinder sig eller vil befinde sig i en anden medlemsstat eller i de seneste ni måneder har befundet sig i en anden medlemsstat, skal dette fremgå af ansøgningen. De tilladelsesudstedende myndigheder i den medlemsstat, hvor ansøgningen er indgivet, skal straks høre de tilsvarende myndigheder i den eller de pågældende medlemsstater og give dem alle relevante oplysninger. Den eller de medlemsstater, der høres, tilkendegiver inden for en frist på ti arbejdsdage deres eventuelle indsigelser mod udstedelsen af tilladelsen, som er bindende for den medlemsstat, hvor ansøgningen er indgivet.

Såfremt der ikke foreligger noget svar inden for ti arbejdsdage, anses den medlemsstat, der høres, for at stille sig positivt.

I undtagelsestilfælde kan den hørte medlemsstat anmode om forlængelse af fristen på ti dage. Denne forlængelse kan dog ikke overstige 30 arbejdsdage.

2. Hvis udførsel vil være til skade for en medlemsstats væsentlige sikkerhedsinteresser, kan denne anmode en anden medlemsstat om ikke at udstede udførselstilladelse, eller hvis der allerede er udstedt en sådan tilladelse, anmode om, at den annulleres, suspenderes, ændres eller tilbagekaldes. En medlemsstat, som modtager en sådan anmodning, indleder straks høringer af ikke bindende karakter, som skal afsluttes inden for ti arbejdsdage af den medlemsstat, der har fremsat anmodningen.

3. Medlemsstaterne giver Kommissionen en liste over de kompetente myndigheder, der har beføjelse til at udstede udførselstilladelser for emner med dobbelt anvendelse.

4. Kommissionen offentliggør listen over de i stk. 3 omhandlede myndigheder i C-udgaven af De Europæiske Fællesskabers Tidende.

Artikel 8

Når medlemsstaterne tager stilling til, hvorvidt der skal udstedes udførselstilladelse, skal de tage hensyn til:

a) deres forpligtelser i medfør af internationale aftaler om ikke-spredning og kontrol med følsomme varer

b) deres forpligtelser i medfør af sanktioner pålagt af FN's Sikkerhedsråd eller besluttet i andre internationale fora

c) den nationale udenrigs- og sikkerhedspolitik, herunder, i den udstrækning det er relevant, hensyn, der er omfattet af de kriterier, der blev vedtaget af Det Europæiske Råd i Luxembourg i juni 1991 og i Lissabon i juni 1992 med hensyn til udførsel af konventionelle våben

d) den tiltænkte endelige anvendelse og faren for omdirigering.

Artikel 9

1. Eksportørerne skal give de kompetente myndigheder samtlige relevante oplysninger til brug ved behandlingen af ansøgninger om udførselstilladelse.

2. De kompetente myndigheder kan med hjemmel i denne forordning afslå at udstede en udførselstilladelse og kan annullere, suspendere, ændre eller tilbagekalde en udførselstilladelse, de har udstedt tidligere. I tilfælde af afslag, annullation, suspension, væsentlig begrænsning eller tilbagekaldelse af tilladelsen skal de underrette de kompetente myndigheder i de andre medlemsstater og Kommissionen herom og udveksle relevante oplysninger med de andre medlemsstater og Kommissionen under overholdelse af bestemmelsen i artikel 16, stk. 3, om oplysningernes fortrolighed.

3. Før en medlemsstat tillader en udførsel, der i alt væsentligt er identisk med en udførsel, for hvilken tilladelse er blevet afslået af en anden medlemsstat, skal den høre den pågældende medlemsstat. Hvis den førstnævnte medlemsstat efter denne høring beslutter af udstede en udførselstilladelse, underretter den omgående de øvrige medlemsstater og Kommissionen herom og forelægger samtlige relevante oplysninger om årsagen til afgørelsen.

Artikel 10

1. Alle individuelle nationale udførselstilladelser udstedes på formularer svarende til modellen i bilag III.

2. På anmodning fra eksportørerne udstedes nationale generelle og globale tilladelser på de i stk. 1 omhandlede formularer.

3. På anmodning fra eksportørerne kan globale tilladelser, der indeholder kvantitative begrænsninger, opdeles.

4. Retligt gyldige kopier af tilladelser stilles til rådighed for eksportørerne i overensstemmelse med nationale forskrifter vedrørende certificering af kopier.

KAPITEL IV Indførsel og genudførsel

Artikel 11

Internationale udførselstilladelser eller et tilsvarende certifikat for endelig anvendelse benyttes kun til at attestere, at der findes en tilladelse til genudførsel fra Fællesskabet.

Medlemsstaterne afgiver kun tilsagn om, at de relevante emner »vil ikke blive genudført uden tilladelse fra myndighederne i den medlemsstat, hvor eksportøren er etableret«.

KAPITEL V Ajourføring af lister over emner med dobbelt anvendelse

Artikel 12

1. Listen i bilag I ajourføres af en listegruppe, der består af en repræsentant for hver medlemsstat og for Kommissionen.

2. Formandskabet for listegruppen udøves af den medlemsstat, der har formandskabet for Rådet, og listegruppen bistås af et teknisk sekretariat fra en af medlemsstaterne.

3. Den medlemsstat, der har formandskabet, indkalder til møder og fremsætter passende forslag til ajourføring af bilag I, særlig efter møderne inden for de internationale ikke-spredningsordninger. Der kan også holdes møder efter anmodning fra enhver anden medlemsstat eller Kommissionen. Medlemsstaterne og Kommissionen kan fremsætte forslag vedrørende udarbejdelse og ajourføring af bilag I.

4. Beslutninger vedrørende ajourføring af bilag I træffes af medlemsstaternes repræsentanter i enighed og gennemføres som ændringer af bilag I ved en forordning udstedt af Kommissionen.

KAPITEL VI Toldprocedurer

Artikel 13

1. Ved opfyldelsen af udførselsformaliteterne på det toldsted, der er ansvarligt for behandling af udførselsangivelsen, skal eksportøren føre bevis for, at der foreligger behørig udførselstilladelse.

2. Det kan kræves af eksportøren, at han lader de dokumenter, der forelægges som bevis, oversætte til et af de officielle sprog i den medlemsstat, hvor angivelsen indgives.

3. Ud over de beføjelser, som tilkommer den i medfør af EF-toldkodeksen, kan en medlemsstat desuden i en periode på højst ti arbejdsdage udsætte frigivelsen til udførsel fra sit område eller, hvis det er nødvendigt, på anden måde hindre, at emner med dobbelt anvendelse, som er opført på listen i bilag I, og som er omfattet af en behørig tilladelse, udføres fra Fællesskabet fra den pågældende medlemsstats område, når den har mistanke om, at:

a) der i forbindelse med tilladelsens udstedelse ikke er taget hensyn til relevante oplysninger, eller

b) omstændighederne har ændret sig væsentligt siden tilladelsens udstedelse.

I sådanne tilfælde skal de kompetente myndigheder i den medlemsstat, som har udstedt udførselstilladelsen, straks høres, således at de kan træffe foranstaltninger i henhold til artikel 9, stk. 2.

Hvis de pågældende myndigheder beslutter at opretholde tilladelsen, eller hvis der ikke er modtaget noget svar inden for ti arbejdsdage, frigives emnerne med dobbelt anvendelse straks.

Artikel 14

1. Medlemsstaterne kan bestemme, at toldformaliteterne i forbindelse med udførsel af emner med dobbelt anvendelse kun kan opfyldes ved toldsteder, der er bemyndiget hertil.

2. Når medlemsstaterne anvender muligheden i stk. 1, underretter de Kommissionen om, hvilke toldsteder der har fået denne bemyndigelse. Kommissionen offentliggør sådanne meddelelser i C-udgaven af De Europæiske Fællesskabers Tidende.

Artikel 15

Bestemmelserne i del II, afsnit II, kapitel 11, i forordning (EØF) nr. 2454/93 gælder også for de begrænsninger, der vedrører genudførslen af emner med dobbelt anvendelse, der er omfattet af denne forordning.

KAPITEL VII Administrativt samarbejde

Artikel 16

1. Medlemsstaterne træffer sammen med Kommissionen alle hensigtsmæssige foranstaltninger til at etablere et direkte samarbejde og udveksling af oplysninger mellem de kompetente myndigheder, navnlig for at fjerne risikoen for, at eventuelle forskelle i udførselskontrollen kan give anledning til omdirigering af handelen, som kunne skabe vanskeligheder for en eller flere medlemsstater.

2. Medlemsstaterne træffer alle hensigtsmæssige foranstaltninger til at etablere et direkte samarbejde og udveksling af oplysninger mellem kompetente myndigheder om følsomme endelige brugere med henblik på at tilvejebringe et tilsvarende vejledningsniveau for eksportører, som er berørt af denne forordning.

3. Rådets forordning (EF) nr. 515/97 (9) finder tilsvarende anvendelse, navnlig bestemmelserne om oplysningernes fortrolighed, jf. dog artikel 19 i nærværende forordning.

KAPITEL VIII Kontrolforanstaltninger

Artikel 17

1. Eksportører skal føre detaljerede registre eller optegnelser vedrørende deres aktiviteter i overensstemmelse med gældende praksis i de pågældende medlemsstater. De pågældende registre eller optegnelser skal navnlig indeholde handelsdokumenter såsom fakturaer, ladningsmanifester og andre transport- og forsendelsesdokumenter, der indeholder tilstrækkelige oplysninger til at gøre det muligt at identificere følgende:

a) beskrivelsen af emnerne med dobbelt anvendelse

b) mængden af emnerne med dobbelt anvendelse

c) eksportørens og modtagerens navn og adresse

d) den endelige anvendelse samt endelige bruger af emnerne med dobbelt anvendelse, når disse forhold kendes.

2. De i stk. 1 omhandlede registre og optegnelser samt dokumenter skal opbevares i en periode på mindst tre år regnet fra afslutningen af det kalenderår, udførslen fandt sted. De skal forevises på de kompetente myndigheders forlangende.

Artikel 18

For at sikre, at denne forordning anvendes korrekt, træffer medlemsstaterne de nødvendige foranstaltninger til at gøre det muligt for de kompetente myndigheder at:

a) indsamle oplysninger om alle ordrer eller transaktioner vedrørende emner med dobbelt anvendelse

b) fastslå, om kontrolforanstaltningerne anvendes korrekt, hvilket bl.a. kan indebære adgang til forretningssteder, der anvendes af personer, der er involveret i en udførselstransaktion.

KAPITEL IX Generelle og afsluttende bestemmelser

Artikel 19

1. Der oprettes en koordinationsgruppe med en repræsentant for Kommissionen som formand. Hver medlemsstat udpeger en repræsentant til koordinationsgruppen.

Koordinationsgruppen undersøger alle spørgsmål vedrørende anvendelsen af denne forordning, der rejses af formanden eller af en repræsentant for en medlemsstat, herunder navnlig de foranstaltninger, som medlemsstaterne bør træffe med henblik på at underrette eksportørerne om deres forpligtelser i henhold til denne forordning.

2. Koordinationsgruppen kan, når som helst den finder det nødvendigt, høre de organisationer, som repræsenterer de eksportører, der berøres af denne forordning.

Artikel 20

Hver medlemsstat træffer passende foranstaltninger til at sikre, at denne forordnings bestemmelser anvendes korrekt. Den fastsætter navnlig, hvilke sanktioner der skal benyttes i tilfælde af overtrædelse af forordningen og af de bestemmelser, der vedtages med henblik på dens anvendelse. Sanktionerne skal være effektive, stå i rimeligt forhold til overtrædelsen og have en afskrækkende virkning.

Navnlig skal hver medlemsstat med henblik på anvendelsen af artikel 4, stk. 3, fastsætte og præcisere karakteren af overtrædelsen af national ret og afgøre, hvilken type sanktion der skal benyttes.

Artikel 21

Medlemsstaterne underretter Kommissionen om, hvilke love, forskrifter og administrative bestemmelser de har vedtaget for at gennemføre denne forordning, herunder de foranstaltninger, der omhandles i artikel 20. Kommissionen videregiver oplysningerne til de øvrige medlemsstater. Den forelægger hvert tredje år Europa-Parlamentet og Rådet en beretning om anvendelsen af forordningen. Medlemsstaterne forsyner Kommissionen med alle relevante oplysninger med henblik på udarbejdelsen af denne beretning.

Artikel 22

1. Stk. 2-5 finder anvendelse på forsendelser fra en medlemsstat til en anden.

2. For emner med dobbelt anvendelse, der er opført på listen i bilag IV, del B, kræver alle medlemsstater, at de kompetente myndigheder i den medlemsstat, hvor emnerne befinder sig, underrettes om overførslen af den fysiske eller juridiske person, der overfører emnerne. Oplysningerne i denne meddelelse skal være identiske med de oplysninger, der afgives til de nationale myndigheder af en fysisk eller juridisk person, der ansøger om en individuel eksporttilladelse for de pågældende emner med dobbelt anvendelse.

Underretningsproceduren og afgivelsen af oplysninger må ikke indføre eller opretholde uberettigede og uforholdsmæssige begrænsninger for varers frie bevægelighed inden for Fællesskabet.

3. Hvis et emne med dobbelt anvendelse, der er opført på listen i bilag IV, tidligere er blevet overført fra en medlemsstat til en anden og efterfølgende skal udføres, skal denne omstændighed angives i ansøgningen om udførselstilladelse. Den eller de medlemsstater, hvori emnet oprindelig befandt sig, skal høres af den medlemsstat, hvor den potentielle eksportør er etableret. De tilladelsesudstedende myndigheder i den eller de hørte medlemsstater giver inden for ti arbejdsdage meddelelse om eventuelle indvendinger mod, at der udstedes udførselstilladelse. Den hørte medlemsstats udtalelse er bindende.

Såfremt der ikke foreligger noget svar inden for ti arbejdsdage, anses den medlemsstat, der høres, for at stille sig positivt.

Den hørte medlemsstat kan anmode om forlængelse af fristen på ti arbejdsdage.

4. Dokumenter og optegnelser vedrørende forsendelser inden for Fællesskabet af emner med dobbelt anvendelse, der er opført på listen i bilag I, skal opbevares i mindst tre år regnet fra udgangen af det år, hvor en transaktion fandt sted, og skal forevises på de kompetente myndigheders forlangende.

5. De relevante handelsdokumenter vedrørende overførsler inden for Fællesskabet af emner med dobbelt anvendelse, der er opført på listen i bilag I, skal klart angive, at emnerne er underlagt kontrol, hvis de udføres fra Fællesskabet. Relevante handelsdokumenter er især salgskontrakten, ordrebekræftelsen, fakturaen eller forsendelsesmeddelelsen.

Artikel 23

1. I overensstemmelse med den fælles politiske erklæring af 20. november 1984 kræves der tilladelse til overførsel inden for Fællesskabet af både udskilt plutonium og uran, der er beriget til mere end 20 %, samt af anlæg, hovedbestanddele af afgørende betydning og teknologi, der vedrører oparbejdning, berigning og fremstilling af tungt vand.

De relevante emner er opført på listen i bilag IV, del A.

2. Godkendelsesproceduren i henhold til stk. 1 må ikke medføre kontrol ved Fællesskabets indre grænser, men kun kontrol, der foretages som led i de normale kontrolprocedurer, der anvendes uden forskelsbehandling på hele Fællesskabets område.

Artikel 24

Denne forordning berører ikke anvendelsen af traktaten om oprettelse af Det Europæiske Atomenergifællesskab.

Artikel 25

Forordning (EF) nr. 3381/94 ophæves.

For så vidt angår ansøgninger om udførselstilladelser, der er indgivet før ikrafttrædelsesdatoen for nærværende forordning, gælder de relevante bestemmelser i forordning (EF) nr. 3381/94 dog fortsat.

Artikel 26

Denne forordning træder i kraft den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 367 af 31.12.1994, s. 1.

(2) EFT L 90 af 21.4.1995, s. 1.

(3) EFT L 367 af 31.12.1994, s. 8.

(4) EFT L 92 af 25.3.1998, s. 1.

(5) EFT L 302 af 19.10.1992, s. 1.

(6) EFT L 17 af 21.1.1997, s. 1.

(7) EFT L 253 af 11.10.1993, s. 1.

(8) EFT L 212 af 30.7.1998, s. 18.

(9) EFT L 82 af 22.3.1997, s. 1.

BILAG I

LISTE OVER VARER, FOR HVILKE DER KRÆVES UDFØRSELSTILLADELSE

GENERELLE NOTER TIL BILAG I

1. Med hensyn til varer, der er konstrueret eller modificeret til militært brug, henvises der til de relevante lister over kontrol med varer til sådanne formål, der føres af de enkelte medlemsstater. I dette bilag henvises der til disse lister med følgende ordlyd: »SE OGSÅ KONTROLBESTEMMELSER FOR VARER TIL MILITÆRE FORMÅL«.

2. Nærværende kontrolforanstaltninger gælder også ved udførsel af en ikke-kontrolleret vare (herunder samlede anlæg), der indeholder en eller flere kontrollerede komponenter, hvis den kontrollerede komponent eller komponenter er hovedbestanddelen af varen og let kan fjernes eller bruges til andre formål.

NB: Ved vurderingen af, om den kontrollerede komponent/de kontrollerede komponenter skal betragtes som hovedbestanddel, er det nødvendigt at afveje faktorer såsom kvantitet, værdi og teknologisk knowhow samt andre særlige omstændigheder, der kan betyde, at den kontrollerede komponent (de kontrollerede komponenter) må betragtes som hovedbestanddel af varen.

3. En vare, der er opført i dette bilag, omfatter denne vare enten som ny eller i brugt tilstand.

Note vedrørende nuklear teknologi (NTN)

(Læses i forbindelse med afsnit E i kategori 0)

»Teknologi«, der er direkte forbundet med varer, der kontrolleres i kategori 0, kontrolleres efter bestemmelserne i kategori 0.

»Teknologi« til »udvikling«, »produktion« eller »brug« af en vare, der er pålagt embargo, forbliver under embargo, også når den kan anvendes på en vare, der ikke er pålagt embargo.

Tilladelse til eksport af enhver vare på listen tillader samtidig eksport til samme slutbruger af den »teknologi«, der minimalt kræves til installation, drift, vedligeholdelse og reparation af varen.

Kontrollen anvendes ikke på »teknologi« til »fri offentlig anvendelse« eller til »videnskabelig grundforskning«.

Generel teknologinote (GTN)

(Læses i forbindelse med afsnit E i kategori 1-9)

Den udførsel af »teknologi«, der »kræves« til »udvikling«, »produktion« eller »brug« af varer, der er pålagt embargo i kategori 1-9, kontrolleres i overensstemmelse med bestemmelserne i disse kategorier.

»Teknologi«, der »kræves« til »udvikling«, »produktion« eller »brug« af en vare, der er pålagt embargo, forbliver under embargo, også når den kan anvendes på en vare, der ikke er pålagt embargo.

Kontrollen anvendes ikke på den »teknologi«, der minimalt kræves til installation, drift, vedligeholdelse (eftersyn) og reparation af de varer, der ikke er pålagt embargo, eller hvortil der tidligere er udstedt tilladelse.

NB: »Teknologi«, der er pålagt embargo ifølge 1E002.e og 1E002.f og 8E002.a og 8E002.b, er ikke fritaget.

Kontrollen anvendes ikke på »teknologi« til »fri offentlig anvendelse« eller til »videnskabelig grundforskning« eller det, der minimalt kræves med henblik på patentansøgninger.

Generel softwarenote (GSN)

(Bestemmelserne i denne note tilsidesætter al kontrol i afsnit D i kategori 0-9)

Kategori 0-9 omfatter ikke »software«, som er:

A. Almindeligt tilgængelig for offentligheden, derved at den:

1. Sælges fra lager i detailhandelen uden begrænsninger, ved:

a) salg over disken

b) postordresalg, eller

c) telefonsalg, og

2. Er udviklet til installationen af brugeren uden særlig hjælp fra leverandøren, eller

B. Er til »fri, offentlig anvendelse«.

DEFINITIONER AF UDTRYK, DER ANVENDES I DETTE BILAG

Efter hvert udtryk henvises der i parentes til de kategorier, hvor udtrykket forekommer.

»Adaptiv styring« (2): Et styresystem, der tilpasser reaktionen fra betingelser, der konstateres under driften (Ref.: ISO 2806-1980).

»Afstemmelig« (6): En »lasers« evne til at frembringe en kontinuerlig udgangseffekt på alle bølgelængder over et område med flere »laser«-overgange. En »laser« med linjevalg frembringer diskrete bølgelængder inden for én »laser«-overgang og betragtes ikke som »afstemmelig«.

»Aksial forskydning« (2): Aksial forskydning ved en omdrejning af hovedspindelen målt i et plan, der er vinkelret på spindelens glatplan, i et punkt, der ligger tæt ved periferien af spindelens glatplan (Ref.: ISO 230/1-1986, par. 5.63).

»Aktive flyvestyresystemer« (7): Systemer, hvis funktion er at forhindre uønskede bevægelser af »flyet« og missilet eller af strukturelle belastninger ved autonom behandling af udgangssignaler fra et antal sensorer, og ved derefter at give de fornødne forebyggende ordrer til udføring af automatisk styring.

»Aktiv pixel« (6, 8): Et minimalt (enkelt) element i et faststof-array, som har en fotoelektrisk overføringsfunktion, når det udsættes for (elektromagnetisk) bestråling med lys.

»Asynkron overføringsmode« (ATM) (5): En overføringsmode, hvor informationen organiseres i celler. Den er asynkron i den forstand, at gentagelsen af celler afhænger af den krævede eller øjeblikkelige bithastighed. (CCITT Recommendation L.113). »ATM« er lig med »Asynkron overføringsmode«.

»Atomreaktor« (0): Omfatter, hvad der direkte er knyttet til reaktortanken, det udstyr, der styrer effektniveauet i kernen, og de komponenter, der normalt indeholder eller kommer i direkte berøring med eller styrer reaktorkernens primære kølemiddel.

»Automatisk målsporing« (6): En behandlingsteknik, som automatisk bestemmer og leverer som udgangsværdi en ekstrapoleret værdi af målets sandsynligste position i realtid.

»Basal gate-transmissionsforsinkelse« (3): Den transmissionsforsinkelse, der svarer til den basale gate, der bruges i en »familie« af »monolitisk integrerede kredsløb«. Den kan for en given »familie« specificeres enten som transmissionsforsinkelsen pr. typisk gate eller som den typiske transmissionsforsinkelse pr. gate.

NB: »Basal gate-transmissionsforsinkelse« må ikke forveksles med en komplekst »monolitisk integreret kredsløbs« input/output-tid.

»Bias« (accelerometer) (7): Et accelerometers udgangseffekt, når det ikke udsættes for acceleration.

»Billedforstærkning« (4): Behandling af eksternt afledte, informationsbærende billeder ved hjælp af algoritmer, som for eksempel tidskompression, filtrering, uddrag, udvælgelse, korrelering, foldning eller transformationer mellem domæner, (f.eks. Fast Fourier Transformation eller Walsh Transformation). Dette omfatter ikke algoritmer, der kun bruger lineære eller drejningstransformationer af et enkelt billede, som for eksempel translation, feature extraction, registrering eller falsk farvning.

»Billedplansystem« (6): Et lineært eller todimensionalt plant lag eller en kombination af plane lag af individuelle detektorelementer, eventuelt med udlæsningselektronik, som arbejder i billedplanet.

NB: En stak af enkelte detektorelementer samt detektorer med to, tre eller fire elementer er ikke omfattet, forudsat at tidsforsinkelse og integration ikke finder sted i det enkelte element.

»Blandet« (Commingled) (1): Filament/filament-blanding af termoplastiske fibre og forstærkningsfibre for at fremstille fiberforstærknings/»matrix«-mix i total fiberform.

»Blår« (1) er et bundt »monofilamenter«, der sædvanligvis ligger næsten parallelt.

»Brug« (GTN, NTN, alle): Drift, installation (herunder installation på brugsstedet), vedligeholdelse (eftersyn), reparation, hovedreparation og renovering.

»Brugertilgængelig programmerbarhed« (4, 5, 6): En brugers adgang til at indsætte, ændre eller udskifte »programmer« ved andre midler end:

a) fysisk ændring i ledninger eller forbindelser, eller

b) indstilling af funktionskontroller inklusive indlægning af parametre.

»Bæreplaner med variabel geometri« (7): Brug af klapper eller tabs på bagkanten, eller slats eller hængslet næsesektion på forkanten, hvis position kan styres under flyvningen.

»Carbonfiberpreforms« (1): Ordnet arrangement af ikke-coatede eller coatede fibre, der skal danne en ramme om en del, inden »matrix« indføres for at danne en »komposit«.

»CE« er lig med »regneenhed«.

»CEP - (circle of equal probability)« (7): Et udtryk for nøjagtighed, der defineres som den radius af en cirkel med målet som centrum, på en bestemt afstand, i hvilken 50 % af lasterne rammer.

»Cirkulationsstyrede antimoment systemer eller cirkulationsstyrede retningsstyringssystemer« (7): Systemer, der bruger luft, der blæses hen over aerodynamiske overflader for at forøge eller styre de kræfter, der dannes af overfladerne.

»Civile fly« (1, 7, 9): De »fly«, som er opført med typeangivelse i lister over fly med godkendt luftdygtighed, som er offentliggjort af de civile luftfartsmyndigheder, til at flyve på kommercielle nationale eller internationale ruter, eller til lovlig civil, privat eller forretningsmæssig brug.

NB: Se også »fly«.

»CTP« er lig med »sammensat teoretisk ydeevne«.

»Datasignalhastighed« (5): Den hastighed, der er defineret i ITU Recommendation 53-36, idet det bemærkes, at i ikke-binær modulering er baud og bit pr. sekund ikke det samme. Bit til kodning, kontrol og synkroniseringsfunktioner skal omfattes.

NB: 1. Ved bestemmelse af »datasignalhastigheden« skal service- og administrative kanaler ikke medtages.

2. Der er tale om den maksimale envejshastighed, dvs. den maksimale hastighed ved enten transmission eller modtagelse.

»Deformerbare spejle« (6) (også betegnet spejle med adaptiv optik) Spejle med:

a) én kontinuerlig optisk reflekterende overflade, som deformeres dynamisk ved individuelle momenter eller kræfter, så der kompenseres for forvrængninger i det optiske bølgesignal, der ramme spejlet, eller

b) flere optisk reflekterende elementer, som kan justeres individuelt og dynamisk ved hjælp af momenter eller kræfter, så der kompenseres for forvrængninger i det optiske bølgesignal, der rammer spejlet.

»Deltagende stat« (7,9) betyder en stat, der deltager i Wassenaar-arrangementet.

»Depleret uran« (0): Uran med et isotop-235-indhold, der er mindre end det, der forekommer i naturen.

»Difussions-bonding« (1, 2, 9): En faststof molekylær samling af mindst to forskellige metaller til ét stykke, med en samlingsstyrke, der mindst svarer til det svageste materiales styrke.

»Digital datamat« (4,5): Udstyr som i form af en eller flere diskrete variable kan udføre alle følgende funktioner:

a) modtage data

b) lagre data eller ordrer i faste eller foranderlige (skrivbare) lagerenheder

c) behandle data ved hjælp af en lagret ordresekvens, som kan ændres, og

d) levere dataoutput.

NB: Ændring af en lagret ordresekvens omfatter udskiftning af faste lagerenheder, men ikke fysiske ændringer af fortrådning eller forbindelser.

»Digital overføringshastighed« (5): Den totale bithastighed af den information, der direkte overføres på nogen type medie.

NB: Se også »total digital overføringshastighed«.

»Direkte hydraulisk presning« (2): En deformationsproces, der bruger en væskefyldt, fleksibel blære i direkte kontakt med arbejdsemnet.

»Drift-hastighed« (gyro) (7): Den hastighed, hvormed output bevæger sig væk fra det ønskede output. Den består af vilkårlige og systematiske komponenter og udtrykkes som ækvivalent inputvinkeldrejning pr. tidsenhed med hensyn til inertirummet.

»Dynamisk adaptiv trafikdirigering« (5): Automatisk omdirigering af trafik baseret på detektering og analyse af de eksisterende netforhold.

NB: De omfatter ikke tilfælde, hvor dirigeringsbeslutninger tages på grundlag af forud defineret information.

»Dynamiske signalanalysatorer« (3): »Signalanalysatorer«, som bruger digital sampling- og transformeringsteknik til at danne en Fourier-spektrumsvisning af den givne bølgeform, inklusive amplitude- og fase-information.

NB: Se også »signalanalysatorer«.

»Effektivt gram« (1, 0): Et »effektivt gram« af et »specielt fissilt materiale« defineres som følger:

a) For plutoniumisotoper og uran-233, isotopvægten i gram.

b) For uran, der er beriget 1 % eller mere med isotop uran-235, grundstofvægten i gram ganget med kvadratet af dets berigelse udtrykt som en decimalvægtbrøk.

c) For uran, der er beriget mindre end 1 % med isotop uran-235, grundstofvægten i gram ganget med 0,0001.

»Effektorer« (2): »Effektorer« omfatter gribere, »aktive værktøjsenheder« og ethvert andet værktøj, der er anbragt på montagepladen på enden af »robottens« manipulatorarm.

NB: »Aktiv værktøjsenhed«: En indretning til at anvende bevægelseskraft, procesenergi eller føleevne på arbejdsemnet.

»Ekspertsystemer« (4, 7): Systemer, der giver resultater ved anvendelse af regler på data, der er lagret uafhængigt af »programmet«, og i stand til noget af følgende:

a) Automatisk modificere den »kildekode«, som brugeren indfører.

b) Tilvejebringe oplysninger, der er knyttet til en klasse af problemer i kvasinaturligt sprog.

c) Indsamle de oplysninger, der kræves til deres udvikling (symbolsk træning).

»Elektronisk styrbare fasesystemantenner« (5, 6): En antenne, som danner en stråle ved hjælp af fasekobling, dvs. at stråleretningen styres af de strålende elementers komplekse fødekoefficienter, og denne stråles retning kan ændres i azimut eller højde, eller begge dele, både ved transmission og modtagelse af et elektrisk signal.

»FADEC« er lig med »full authority digital engine control«.

»Familie« (3): Består af en mikroprocessor- eller mikrodatamat-mikrokredsløb, som har:

a) samme arkitektur

b) samme basale instruktionssæt, og

c) samme basale teknologi (f.eks. kun NMOS eller kun CMOS).

»Fast« (5): Kode- eller kompressionsalgoritmen kan ikke acceptere eksternt givne parametre (f.eks. kryptografiske variable eller nøglevariable) og kan ikke modificeres af brugeren.

»Fejltolerance« (4): Et datamatsystems evne til, efter at der har været funktionssvigt i nogen af dets hardware- eller »software«-komponenter, at fortsætte driften uden menneskelig indgriben på et givet serviceniveau, der omfatter uafbrudt drift, dataintegreret og genoptagelse af driften inden for en given tid.

»Fiber- eller trådmateriale« (0,1,8) omfatter:

a) Kontinuerlige »monofilamenter«.

b) Kontinuerlige »garner« og »forgarner«.

c) »Tape«, væv, måtter med tilfældig fiberorientering og flettede bånd.

d) Skårne fibre, stabelfibre og sammenhængende fibertæpper.

e) Whiskers, enten monokrystallinske eller polykrystallinske, af enhver længde.

f) Aromatisk polyamidmasse.

»Film-type integreret kredsløb« (3): Et system af »kredsløbselementer« og metalliske forbindelser, der dannes ved udfældning af en tykfilm eller tyndfilm på et isolerende »substrat«.

NB: »Kredsløbselement«: En enkelt aktiv eller passiv funktionsdel af et elektronisk kredsløb som f.eks. en diode, en transistor, en resistor, en kondensator, osv.

»Findeling« (1): En proces til bearbejdning af et materiale til partikler ved knusning eller formaling.

»Flight control optical sensor array« (7): Et net af fordelte optiske sensorer med »laser«-stråler, der skal tilvejebringe tidstro flyvekontroldata med henblik på behandling om bord.

»Fly«(7, 9): En luftfartøj med faste vinger, drejelige vinger, roterende vinger (helikopter), kipbar rotor eller kipbar vinge.

NB: Se også »civile fly«.

»Flyvelinjeoptimering« (7): En procedure, der minimerer afvigelser fra en firdimensional (rum og tid) ønsket bane på grundlag af maksimering af ydelse eller effektivitet med henblik på missionsopgaver.

»Forgarn« (1) er et bundt (typisk 12-120) af næsten parallelle »strenge«.

NB: »Streng« er et bundt »monofilamenter« (typisk over 200), som ligger næsten parallelt.

»Frekvensagilitet« (eller frekvenshop) (5): En form for »spredt spektrum«, i hvilket en enkelt kommunikationskanals sendefrekvens bringes til at skifte i diskrete trin.

»Frekvensagilitet« (radar) - se »Radarfrekvensagilitet«.

»Frekvensskiftetid« (3, 5): Den maksimale tid (dvs. forsinkelse) det tager et signal, når det kobles fra én valgt udgangsfrekvens til en anden valgt udgangsfrekvens, at nå:

a) en frekvens inden for 100 Hz fra den endelige frekvens, eller

b) et udgangsniveau inden for 1 dB fra det endelige udgangsniveau.

»Frekvenssynthesizer« (3): Enhver form for frekvenskilde eller signalgenerator, uden hensyn til den anvendte metode, der giver flere samtidige eller alternative udgangsfrekvenser fra én eller flere udgange, der styres af, er afledt af eller er afhængig af et mindre antal standard (eller master)-frekvenser.

»Fri offentlig anvendelse« (GTN, NTN, GSN): Som det anvendes her, henviser udtrykket »fri, offentlig anvendelse« til »teknologi« eller »software«, som er stillet til disposition uden begrænsninger for dets videre udbredelse. (Begrænsninger i ophavsret undtager ikke »teknologi« eller »software« fra at være til »fri offentlig anvendelse«).

»Full Authority Digital Engine Control« (»FADEC«) (7, 9): Et elektronisk kontrolsystem for gasturbine eller motorsystemer med lukkede kredsløb, der anvender en digital datamat til kontrol af de variabler, der kræves til regulering af motordrivkraft eller akseleffektoutput over hele motorsystemets aktionsradius fra påbegyndelse af brændstofdosering til brændstofspærring.

»Fælleskanalsignalering« (5): En signalmetode, hvor en enkelt kanal mellem centraler ved hjælp af adresserede meddelelser sender signalmeddelelser med forbindelse til en række forskellige kredsløb eller opkald og anden information af den art, der bruges til styring af net.

»Garn« (1) er et bundt snoede »strenge«.

NB: »Streng« er et bundt »monofilamenter« (typisk over 200), som ligger næsten parallelt.

»Gasatomisering« (1): En proces, der omdanner en strøm af smeltet metallegering til dråber med en diameter af højst 500 µm ved hjælp af en gasstrøm under højt tryk.

»Gateway« (5): Den funktion, der udføres af en kombination af udstyr og »software«, der udfører omdannelse af konventioner for visning, behandling eller transmission af information, der bruges i ét system, til de tilsvarende, men anderledes konventioner, der bruges i et andet system.

»Geografisk spredt« (6): Følere anses for at være geografisk spredt, når de hver for sig er mere end 1 500 m fra hinanden i nogen retning. Mobile følere anses altid for at være geografisk spredt.

»Global ventetid ved afbrydelser« (4): Den tid, som datamatsystemet behøver til at genkende en afbrydelse, der skyldes begivenheder, udbedre afbrydelsen og udføre en kontekst-switch til et alternativt, hukommelsesresident arbejde, der afventer afbrydelsen.

»Hovedelement« (4): Et element er et »hovedelement«, når dets udskiftningsværdi er mere end 35 % af værdien af det system, det er et element i. Elementværdien er den pris, der er betalt for elementet af den, der har fremstillet eller integreret systemet. Den totale værdi er den normale, internationale salgspris til fremmede købere på fremstillingsstedet eller det sted, hvor forsendelsen sammenbygges.

»Hovedlager« (4): Det primære data- eller instruktionslager for hurtig tilgang fra en centralenhed. Det består af en »digital datamat«s interne lager og enhver hierarkisk udvidelse hertil, som for eksempel cache-lager eller udvidet lager med ikke-sekventiel tilgang.

»Hybrid datamat« (4): Udstyr som kan udføre alle følgende funktioner:

a) Modtage data.

b) Behandle data, både i analog og digitale fremstillinger.

c) Levere dataoutput.

»Hybridt integreret kredsløb« (3): Enhver kombination af et eller flere integrerede kredsløb, eller et integreret kredsløb med »kredsløbselementer« eller »diskrete komponenter«, der er indbyrdes forbundne for at kunne udføre en eller flere specificerede funktioner, og med alle følgende egenskaber:

a) Indeholdende mindst én uindkapslet indretning.

b) Indbyrdes forbundne ved hjælp af typiske IC-produktions-metoder.

c) Udskiftelige som en enhed.

d) Normalt ikke i stand til at blive adskilt.

NB: 1. »Kredsløbselement«: En enkelt aktiv eller passiv funktionsdel af et elektronisk kredsløb, som f.eks. en diode, en transistor, en resistor, en kondensator.

2. »Diskret komponent«: Et separat pakket »kredsløbselement« med egne eksterne forbindelser.

»Immunotoksin« (1): En konjugation af et monospecifikt monoklonalt antistof og et »toksin« eller en »underenhed af et toksin«, som indvirker selektivt på syge celler.

»Impulskompression« (6): Kodning og behandling af en radarsignalimpuls af lang varighed til kort varighed, under bevaring af fordelene ved høj impulsenergi.

»Impulsvarighed« (6): Varigheden af en »laser«-impuls målt på fuld halvværdi-intensitets-(FWHI)niveau.

»Indbyrdes forbundne radarfølere« (6): To eller flere radarfølere er indbyrdes forbundne, når de indbyrdes udveksler data i realtid.

»Indvendig foring« (9): Er egnet som forbindende bond mellem det faste drivstof og huset eller den isolerende foring. Normalt en dispersion af varmebestandige eller isolerende materialer baseret på flydende polymer, som for eksempel carbonfyldt HTPB eller anden polymer med tilsatte hærdningsmidler, der er sprøjtet eller fordelt på beholderens inderflade.

»Informationssikkerhed« (4, 5): Alle de midler og funktioner, der sikrer tilgængelighed, hemmeligholdelse eller beskyttelse af information eller kommunikationer, eksklusive midler og funktioner, der har til formål at sikre imod funktionsfejl. Dette omfatter »kryptografi«, »kryptoanalyse«, beskyttelse mod afslørende udstråling og datamatsikkerhed.

NB: »Kryptoanalyse«: Analyse af et kryptografisk system eller dets input eller output for at udlede konfidentielle variabler eller følsomme data, herunder klar tekst.

»Instrumenteret rækkevidde« (6): En radars opgivne, entydige skærmrækkevidde.

»Integrated Services Digital Network« (ISDN) (5): Et totalt, digitalt enhedsnet, i hvilket data, der stammer fra enhver kommunikationstype (f.eks. tale, tekst, data, faste og levende billeder), overføres fra en port (terminal) i centralen over én tilgangslinje til og fra abonnenten.

»Intrinsisk magnetisk gradiometer« (6): Et enkelt føleelement til magnetisk feltgradient og dertil hørende elektronik, hvis output er et udtryk for den magnetiske feltgradient.

NB: Se også »Magnetisk gradiometer«.

»ISDN« er lig med »Integrated Services Digital Network«.

»Isolerede levende kulturer« (1): Udtrykket omfatter også levende kulturer i dvaletilstand og i tørret tilstand.

»Isolering« (9): Isolering påføres komponenterne i en raketmotor, dvs. huset, dyser, indtag og lukninger, og omfatter det hærdede eller halvhærdede, compounded gummilag, der indeholder et isolerende eller varmebestandigt materiale. Det kan også være integreret som kanter eller flaps til aflastning.

»Isostatiske presser« (2): Udstyr, der er i stand til at sætte et lukket kammer under tryk ved hjælp af forskellige medier (gas, væske, faste partikler osv.) for at skabe et ensartet tryk i alle retninger i kammeret på et arbejdsemne eller materiale.

»Kemisk laser« (6): En laser, hvor exciteringen frembringes ved udgangsenergien fra en kemisk reaktion.

»Kildekode« (eller »kildesprog«) (4, 5, 6, 7, 9): Et praktisk udtryk for en eller flere processer, der med et programmeringssystem kan omdannes til maskineksekverbar form (»objektkode« (eller objektsprog)).

»Kombineret drejebord« (2): Et bord, der gør det muligt at dreje og vippe arbejdsemnet om to ikke-parallele akser, som samtidigt kan koordineres til »profilstyring«.

»Kommunikationskanalcontroller« (5): Det fysiske interface, der styrer strømmen af synkron eller asynkron digital information. Det er en samling, der kan integreres i datamat- eller telekommunikationsudstyr for at give adgang til kommunikation.

»Komposit« (1, 2, 6, 8, 9): En »matrix« og én eller flere ekstra faser bestående af partikler, whiskers, fibre eller en kombination af disse, som er til stede for ét eller flere bestemte formål.

»Konverteringstid« (3): Den tid det tager, før konverterens output ligger højst en halv bit fra den endelige værdi, ved enhver variation i signalstyrken.

»Kritisk temperatur« (1, 3, 6): Et bestemt »superledende« materiales »kritiske temperatur« (somme tider kaldet overgangstemperaturen) er den temperatur, hvor materialet mister al modstand mod gennemstrømning af en jævnstrøm.

»Kryptografi« (5): Den disciplin, der omfatter principper, midler og metoder til transformering af data for at skjule deres indhold af information, forhindre, at de ændres, uden at det opdages, eller forhindre uautoriseret brug af dem. »Kryptografi« omfatter kun omsætning af information ved brug af en eller flere »hemmelige parametre« (f.eks. kryptovariable) eller tilknyttet nøglestyring.

NB: »Hemmelig parameter«: En konstant eller nøgle, der hemmeligholdes for andre eller kun deles med en gruppe.

»Krævet« (GTN, 1-9): I forbindelse med »teknologi« og »software« bruges udtrykket kun om den del af »teknologien« eller »softwaren«, der især er ansvarlig for opnåelse eller overskridelse af de embargopålagte ydelsesniveauer, egenskaber eller funktioner. »Krævet« »teknologi« eller »software« kan være fælles for forskellige produkter.

»Laser« (0, 2, 3, 5, 6, 7, 8, 9): En samling komponenter, der frembringer både rumligt og tidsligt kohærent lys, der forstærkes ved simuleret stråling.

NB: Se også:

»Kemisk laser«

»Q-switched laser«

»Superhøjeffekt-laser«

»Transfer-laser«.

»Linearitet« (2) (Normalt målt som ulinearitet): Den maksimale afvigelse hos den aktuelle karakteristik (middelværdi af læsninger op og ned ad skalaen), positive eller negative, fra en lige linje, der er anbragt således, at den udligner og minimerer de maksimale udsving.

»Lokalnet« (4): Et datakommunikationssystem som har alle følgende egenskaber:

a) Gør det muligt for et vilkårligt antal uafhængige »dataenheder« at kommunikere direkte med hinanden.

b) Er begrænset til et geografisk område af moderat størrelse (f.eks. kontorbygning, fabrik, skoleområde, varehus).

NB: »Dataenhed«: Udstyr, der er i stand til at sende eller modtage rækker af digital information.

»Magnetisk gradiometer« (6): Instrument, der er konstrueret til sporing af rumlig variation af magnetfelter fra kilder uden for instrumentet. Instrumentet består af flere »magnetometre« og dertil hørende elektronik, hvis output er et udtryk for den magnetiske feltgradient.

NB: Se også »Intrinsisk magnetisk gradiometer«.

»Magnetometer« (6): Instrument, der er konstrueret til sporing af magnetfelter fra kilder uden for instrumentet. Instrumentet består af et enkelt element til føling af magnetfelter og dertil hørende elektronik, hvis output er et udtryk for magnetfeltet.

»Matrix« (1, 2, 8, 9): En hovedsageligt kontinuerlig fase, som udfylder rummet mellem partikler, whiskers eller fibre.

»Media acces unit« (5): Udstyr, der indeholder et eller flere kommunikationsinterfaces (»network access controller«, »kommunikationskanalcontroller«, modem eller computerbus) til at forbinde terminaludstyr til et net.

»Mekanisk legering« (1): En legeringsproces, der er et resultat af bonding, knusning og gentagen bonding af pulvere af grundstoffer og masterlegeringer ved mekanisk påvirkning. Der kan tilføjes umetalliske partikler til legeringen ved tilsætning af egnede pulvere.

»Mikrodatamat-mikrokredsløb« (3): Et »monolitisk integreret kredsløb« eller »multichip integreret kredsløb«, der indeholder en aritmetisk logikenhed (ALU), der er i stand til at udføre generelle ordrer fra et internt lager, på data, der indeholdes i det interne lager.

NB: Det interne lager kan udvides med et eksternt lager.

»Mikroprocessor-mikrokredsløb« (3): Et »monolitisk integreret kredsløb« eller »multichip integreret kredsløb«, der indeholder en aritmetisk logikenhed (ALU), der er i stand til at udføre en serie generelle ordrer fra et eksternt lager.

NB: 1. Et »mikroprocessor-mikrokredsløb« indeholder normalt ikke integreret, brugertilgængeligt lager, selv om on-the-chip lager kan anvendes til at udføre dets logiske funktion.

2. Udtrykket omfatter sæt af chips, som er konstrueret til at fungere sammen og udføre et »mikroprocessor-mikrokredsløb«s funktioner.

»Mikroorganismer« (1, 2): Bakterier, vira, mycoplasma, rickettsier, chlamydier eller fungi, hvad enten de er naturlige, forstærkede eller modificerede, enten i form af isolerede levende kulturer eller i form af materiale, der omfatter levende materiale, der forsætligt er inokuleret eller kontamineret med sådanne kulturer.

»Missiler« (1, 3, 5, 6, 7, 9): Komplette raketsystemer og ubemandede luftfartøjssystemer, som kan transportere en nyttelast på mindst 500 kg over en afstand af mindst 300 km.

»Momentan båndbredde« (3, 5, 7): Den båndbredde, over hvilken udgangseffekten forbliver konstant inden for 3 dB uden justering af andre driftsparametre.

»Monofilament« (1) eller filament er en fibers mindste inkrement, sædvanligvis flere mikrometer i diameter.

»Monolitisk integreret kredsløb« (3): En kombination af passive eller aktive »kredsløbselementer« eller begge disse, som:

a) dannes ved hjælp af diffusions-, implanterings- eller udfældningsprocesser i eller på et enkelt halvledende stykke materiale, en såkaldt »chip«

b) kan betragtes som værende udeleligt sammenhørende, og

c) udfører kredsløbsfunktion(er).

NB: »Kredsløbselement«: En enkelt, aktivt eller passivt fungerende del af et elektronisk kredsløb, som f.eks. en diode, en transistor, en resistor, en kondensator, osv.

»Monospektrale billedsensorer« (6): I stand til indhenting af billeddata fra et diskret spektralbånd.

»Multichip integreret kredsløb« (3): To eller flere »monolitisk integrerede kredsløb«, der er fæstnet til et fælles »substrat«.

»Multi-data-stream processing« (4): Den »mikroprogram«- eller udstyrsarkitekturteknik, der tillader samtidig behandling af to eller flere datasekvenser under kontrol af en eller flere ordresekvenser ved hjælp af f.eks.:

a) Single-Instruction Multiple Data (SIMD) arkitekturer som f.eks. vektor- eller array-processorer

b) Multiple Single Instruction Multiple Data (MSIMD) arkitekturer

c) Multiple Instruction Multiple Data (MIMD) arkitekturer, herunder sådanne som er tæt koblet, nært koblet eller løst koblet, eller

d) Strukturerede arrays af behandlingselementer, herunder systoliske arrays.

NB: »Mikroprogram«: En række elementære ordrer, som opbevares i et specielt lager, og hvis udførelse initieres, når dets referenceordre indføres i et ordreregister.

»Multilevel sikkerhed« (5): En systemklasse, der indeholder information med forskellige grader af følsomhed, og som tillader adgang for forbrugere på forskellige adgangsniveauer og med forskelligt informationsbehov og samtidig forhindrer brugere i at få adgang til information, som de ikke har autorisation til at se.

NB: »Multilevel sikkerhed« er datamatsikkerhed og ikke datamatpålidelighed, som har at gøre med forhindring af fejl i udstyret eller generel forhindring af menneskelige fejl.

»Multispektrale billedsensorer« (6): I stand til samtidig eller seriel indhenting af billeddata fra to eller flere diskrete spektralbånd. Sensorer med mere end 20 diskrete spektralbånd kaldes undertiden hyperspektrale billedsensorer.

»Måleusikkerhed« (2): Den karakteristiske parameter, der specificerer, i hvilket område omkring udgangsværdien den korrekte værdi af den målelige variabel ligger, med et konfidensniveau på 95 %. Den omfatter de ukorrigerede systematiske afvigelser, den ukorrigerede dødgang og de vilkårlige afvigelser (Ref.: ISO 10360-2 eller VDI/VDE 2617).

»Naturligt uran« (0): Uran, der indeholder de isotopblandinger, der forekommer i naturen.

»Network access controller« (4, 5): Et fysisk interface til et fordelt koblingsnet. Det bruger et fælles medium, som opererer generelt med den samme »digitale overføringshastighed« ved brug af arbitration (f.eks. token eller carrier sense) til overførslen. Uafhængigt af alt andet udvælger det datapakker eller datagrupper (f.eks. IEEE 802), der er adresseret til det. Det er en samling, der kan integreres i datamat- eller telekommunikationsudstyr for at tilvejebringe kommunikationsadgang.

»Neural datamat« (4): En datamat-indretning, der er konstrueret eller modificeret til at efterligne en neurons eller neuronsamlings opførsel, dvs. en datamatindretning, der kendetegnes ved evnen i dens hardware til at modulere vægt og antal af forbindelserne til en række datamatkomponenter, baseret på tidligere data.

»Numerisk styring« (2): Automatisk styring af en proces, der udføres af en indretning, der bruger numeriske data, der normalt indføres efterhånden som operationen skrider frem (Ref.: ISO 2382).

»Nøjagtighed« (2, 6): (Måles normalt som unøjagtighed) En angivet værdis største afvigelse, positiv eller negativ, fra en anerkendt standard eller sand værdi.

»Objektkode« (9): En maskinsekverbar form af et praktisk udtryk for en eller flere processer (»kildekode« (kildesprog)), der er omdannet af et programmeringssystem.

»Opløsning« (2): Et måleapparats mindste inkrement. Ved digitalinstrumenter: Mindste betydende bit (Ref.: ANSI B-89.1.12).

»Optisk Forstærkning« (5): I optisk kommunikation, en forstærkerteknik, der indfører en forstærkning af optiske signaler, der er dannet af en separat optisk kilde, uden omformning til elektriske signaler, dvs. ved brug af optiske halvlederforstærkere eller lysdannende lyslederforstærkere.

»Optisk datamat« (4): En datamat, der er konstrueret eller modificeret til at bruge lys til at repræsentere data, og hvis datamat-logikelementer er baseret på direkte koblede optiske enheder.

»Optisk-fiber preforms« (5, 6): Blokke, barer eller stænger af glas, plast eller andre materialer, som er specielt behandlet til brug ved fremstilling af optiske fibre. Preformens egenskaber afgør de basale parametre af de deraf dannede, trukne optiske fibre.

»Optisk integreret kredsløb« (3): Et »monolitisk integreret kredsløb« eller et »hybridt integreret kredsløb«, der indeholder en eller flere dele, der er bestemt til at fungere som en fotoføler eller fotoemitter eller til at udføre en eller flere optiske eller elektro-optiske funktioner.

»Optisk kobling« (5): Dirigering eller kobling af signaler i optisk form uden omformning til elektriske signaler.

»Personligt chipkort« (5): Et identifikationskort, der indeholder et mikrokredsløb, som er programmeret til en specifik anvendelse, og som ikke kan omprogrammeres af brugeren til nogen anden anvendelse.

»Power management« (7): Ændring af højdemålersignalets transmitterede effekt, således at den modtagne effekt på »flyets« højde altid er på det minimum, der er nødvendigt for at bestemme højden.

»Primær flyvekontrol« (7): En »fly«-stabilitets- eller manøvreringskontrol, der anvender kraftmoment-generatorer, dvs. aerodynamiske styreflader eller trækkraftvektorisering.

»Produktion« (GTN, NTN, alle): Betyder alle produktionsstadier, som f.eks.: Produktionsforberedelse, fremstilling, integrering, samling (montage), inspektion, afprøvning og kvalitetssikring.

»Produktionsfaciliteter« (9): Udstyr og specielt udviklet software hertil, integreret i installationer til »udvikling« eller til en eller flere »produktions«-faser.

»Produktionsudstyr« (9): Værktøj, skabeloner, lærer, dorne, forme, matricer, opspændingsudstyr, opretningsmekanismer, prøveudstyr, andet maskineri og komponenter hertil, begrænset til dem, der er specielt konstrueret eller modificeret til »udvikling« eller til en eller flere »produktions«-faser.

»Profilstyring« (2): To eller flere »numerisk styrede« bevægelser, der arbejder i overensstemmelse med ordrer, der specificerer den næste krævede position og de krævede fremføringshastigheder til positionen. Disse fremføringshastigheder varieres i forhold til hinanden, således at der dannes en ønsket profil (Ref.: ISO/DIS 2806-1980).

»Program« (2, 6): En række ordrer til udførelse af en proces i en form, eller som kan omdannes til en form, der kan udføres af en elektronisk datamat.

»Programstyret« (2, 3, 5): Styret ved hjælp af ordrer, der er lagret i et elektronisk lager, og som en processor kan udføre for at kontrollere forud valgte funktioners ydelser.

NB: Udstyr kan være »programstyret« uanset om det elektroniske lager er internt eller eksternt i forhold til udstyret.

»Q-switched laser« (6): En »laser«, i hvilken energien lagres i populationsinversionen eller i den optiske resonator og derefter afgives i en impuls.

»Radarfrekvensagilitet« (6): Enhver teknik, der i en pseudo-vilkårlig sekvens omdanner bærefrekvensen i en impulsradarsender mellem impulser eller mellem grupper af impulser med en værdi, der er lig med eller større end impulsbåndbredden.

»Radar spredt-spektrum« (6): Enhver moduleringsteknik til spredning af energi, der stammer fra et signal med et relativt smalt frekvensbånd, over et meget bredere frekvensbånd ved brug af vilkårlig eller pseudo-vilkårlig kodning.

»Radial forskydning« (out-of-true running) (2): Radial forskydning i én omdrejning af hovedspindelen målt i et plan, der er vinkelret på spindelaksen i et punkt på den ydre eller indre roterende overflade, der skal prøves (Ref.: ISO 230/1-1986, par. 5.61).

»Realitetsbåndbredde« (3): For »dynamiske signalanalysatorer«, det bredeste frekvensområde, som analysatoren kan afgive til display eller masselager uden at forårsage diskontinuitet i analysen af input-data. Ved analysatorer med mere end én kanal skal den kanalkonfiguration, der giver den bredeste »realtidsbåndbredde« bruges til udregningen.

»Regneenhed« (CE) (4): Den mindste regnende enhed, der giver et aritmetisk eller logisk resultat.

»Robot« (2, 8): En manipuleringsmekanisme, som kan være af banestyrings- eller punktstyringstypen, som eventuelt bruger følere, og som har alle følgende egenskaber:

a) Er multifunktionel.

b) Er i stand til at placere eller orientere materialer, dele, værktøjer eller specielle komponenter med variable bevægelser i tredimensionelle rum.

c) Omfatter tre eller flere servoindretninger med åben eller lukket sløjfe, som kan omfatte trinmotorer.

d) Har »bruger-tilgængelig programmerbarhed« ved hjælp af lære/playback-metoden eller ved hjælp af en elektronisk datamat, der kan være en programmerbar logikcontroller, dvs. uden mekanisk mellemkomst.

NB: Ovenstående definition omfatter ikke følgende indretninger:

1. Manipulationsmekanismer, der kun kan styres manuelt eller med fjernbetjening.

2. Mekanismer med fast-sekvens manipulering, som er automatiserede bevægelsesindretninger, der virker i overensstemmelse med mekanisk fastlagte, programmerede bevægelser. Programmet er mekanisk begrænset af faste stopanordninger som f.eks. stifter eller knastskiver. Bevægelsernes rækkefølge og valget af baner eller vinkler er ikke variable eller udskiftelige på mekanisk, elektronisk eller elektrisk vis.

3. Mekanisk styrede manipuleringsmekanismer med variabel sekvens, som er automatiserede bevægelsesindretninger, der virker i overensstemmelse med mekanisk fastlagte, programmerede bevægelser. Programmet er mekanisk begrænset af faste, men justerbare stopanordninger som f.eks. stifter eller knastskiver. Bevægelsernes rækkefølge og valget af baner eller vinkler er variable inden for det faste programmønster. Variationer eller modifikationer af programmønsteret (f.eks. ændringer af stifter eller udskiftning af knastskiver) i én eller flere bevægelsesakser udføres kun ved mekaniske operationer.

4. Ikke-servostyrede manipuleringsmekanismer med variabel sekvens, som er automatiserede bevægelsesindretninger, der virker i overensstemmelse med mekanisk fastlagte, programmerede bevægelser. Programmet er variabelt, men sekvensen gennemføres alene ved binære signaler fra mekanisk fastsatte, elektriske binære indretninger eller justerbare stopanordninger.

5. Stablekraner, defineret som kartesiske koordinatmanipuleringssystemer, der er fremstillet som en integreret del af et lodret system af lagerbeholdere og konstrueret til at få adgang til indholdet af disse beholdere i forbindelse med oplagring eller afhentning.

»Roterende atomisering« (1): En proces til omdannelse af en strøm eller et reservoir af smeltet metal til dråber med en diameter af højst 500 µm ved hjælp af centrifugalkraft.

»Rumfartøj« (7, 9): Aktive og passive satellitter og rumsonder.

»Rumkvalificeret« (3, 6): Produkter, der er konstrueret, fremstillet og prøvet med det formål at overholde de specielle elektriske, mekaniske eller omgivelsesmæssige krav ved opsendelse og placering af satellitter eller fartøjer til store højder, der opererer i en højde af 100 km eller derover.

»Samling« (3, 4, 5): Et antal elektroniske komponenter (dvs. »kredsløbselementer«, »diskrete komponenter«, integrerede kredsløb osv.), som er indbyrdes forbundet for at udføre en eller flere specifikke funktioner, udskiftelige som en helhed, og normalt adskillelige.

NB: 1. »Kredsløbselement«: En enkelt aktiv eller passiv funktionel del af et elektronisk kredsløb, som f.eks. en diode, en transistor, en resistor, en kondensator.

2. »Diskret komponent«: Et separat pakket »kredsløbselement« med egne eksterne forbindelser.

»Sammensat teoretisk ydeevne« (CTP) (3, 4): Et mål for datamatydeevne givet i millioner af teoretiske operationer i sekundet (Mtops), kalkuleret ved hjælp af det samlede antal »regneenheder« (CE).

NB: Se kategori 4, teknisk note.

»SDH« er lig med »synkront digitalt hierarki«.

»SHPL« er lig med »superhøjeffekt-laser«.

»Signalanalysatorer« (3): Udstyr, der er i stand til at måle og vise elementære egenskaber ved enkeltfrekvenskomponenter i multifrekvenssignaler.

»Signalanalysatorer« (dynamiske) - se »Dynamiske signalanalysatorer«.

»Signalbehandling« (3, 4, 5, 6): Behandling af eksternt afledte informationsbærende signaler ved hjælp af algoritmer, som for eksempel tidskompression, filtrering, uddrag, selektering, korrelering, foldning eller transformationer mellem domæner, (f.eks. Fast Fourier Transformation eller Walsh Transformation).

»Skalafaktor« (gyro eller accelerometer) (7): Ændringsforholdet i output over for en ændring i det input, der skal måles. Skalafaktor beregnes normalt som hældningen af den rette linje, der kan lægges efter de mindste kvadraters metode på input/output data, der fås ved at variere input cyklisk igennem input-området.

»Smelteekstraktion« (1): En proces til »hurtigstørkning« og ekstraktion af et båndformet legeringsprodukt ved indføring af et kort segment af en roterende, nedkølet blok i et bad af smeltet metallegering.

NB: »Hurtigstørkning«: Størkning af smeltet materiale ved nedkølingshastigheder på mere end 1 000 K/s.

»Smeltespinding« (1): En proces til »hurtigstørkning« af en strøm af smeltet metal, der rammer en roterende, nedkølet blok og derved frembringer et flage-, bånd- eller stavformet produkt.

NB: »Hurtigstørkning«: Størkning af smeltet materiale ved nedkølingshastigheder på mere end 1 000 K/s.

»Software« (GNS, alle): Samling af et eller flere »programmer« eller »mikroprogrammer«, der er lejret i et konkret udtryksmedie.

NB: »Mikroprogram«: En række elementære ordrer, som opbevares i et specielt lager, og hvis udførelse initieres, når dets referenceordre indføres i et ordreregister.

»SONET« er lig med »synkront optisk net«.

»Specielt fissilt materiale« (0) defineres som plutonium-239, uran-233, uran, der er beriget med isotoperne 235 eller 233, eller materiale, der indeholder disse stoffer.

»Specifik trækstyrke« (0, 1): Den maksimale trækstyrke i pascal, svarende til N/m² divideret med rumvægten i N/m³ målt ved en temperatur på 296 ± 2 K (23 ± 2 °C) og en relativ fugtighed på 50 ± 5 %.

»Specifikt modul« (0, 1): Young's modul i pascal, svarende til N/m² divideret med rumvægt i N/m³ målt ved en temperatur på 296 ± 2 K (23 ± 2 °C) og en relativ fugtighed på 50 ± 5 %.

»Spektral virkningsgrad« (5): Et godhedstal, i hvilket der indgår parametre til karakterisering af virkningsgraden i et transmissionssystem, der bruger komplekse moduleringssystemer som for eksempel QAM (kvadraturamplitudemodulering), Trellis-kodning, QSPK (Q-fase skiftetast), osv. Den defineres som følger:

Spektral virkningsgrad = >NUM>»Digital overføringshastighed« (bit/s)

>DEN>6 dB spektral båndbredde (Hz)

»Spidseffekt« (6): Energi pr. impuls i joules divideret med impulsens varighed i sekunder.

»Splat Quenching« (1): En proces til »hurtigstørkning« af en strøm af smeltet metal, der rammer en afkølet blok og danner et flageagtig produkt.

NB: »Hurtigstørkning«: Størkning af smeltet materiale ved nedkølingshastigheder på mere end 1 000 K/s.

»Spredt spektrum« (5): En metode, hvorved energi i en forholdsvis smalbåndet kommunikationskanal spredes over et meget bredere energispektrum.

»Spredt spektrum« radar (6) - se »Radar spredt-spektrum«.

»Stabilitet« (7): Standardafvigelse (1 sigma) hos variationen af en bestemt parameter fra dens kalibrerede værdi, målt under stabile temperaturforhold. Dette kan udtrykkes som en funktion af tiden.

»Styreenhed« (7): Et system, der integrerer processen med måling og udregning af et fartøjs position og hastighed (dvs. navigation) med beregning og afsendelse af instruktioner til fartøjets flystyringssystem for at korrigere dets bane.

»Støjniveau« (6): Et elektrisk signal, der angives på basis af spektral effekttæthed. Forholdet mellem »støjniveau« udtrykt i peak-to-peak angives i S²pp = 8N0(f2-f1), hvor Spp er peak-to-peak værdien af signalet (f.eks. nanotesla), N0 er den spektrale effekttæthed (f.eks. (nanotesla)²/Hz), og (f2-f1) definerer den aktuelle båndbredde.

»Substrat« (3): En plade af basismateriale med eller uden forbindelsemønster, og på eller i hvilket »diskrete komponenter« eller integrerede kredsløb eller begge dele kan anbringes.

NB: 1. »Diskret komponent«: Et separat pakket kredsløbselement med egne eksterne forbindelser.

2. »Kredsløbselement«: En enkelt, aktivt eller passivt fungerende del af et elektronisk kredsløb, som f.eks. en diode, en transistor, en resistor, en kondensator, osv.

»Substratblanketter« (6): Monolitiske forbindelser med dimensioner, der er egnede til produktion af optiske elementer som spejle eller optiske vinduer.

»Superhøjeffekt laser« (SHPL) (6): En »laser«, der er i stand til at yde (helt eller delvis) en udgangseffekt, der overstiger 1 kJ inden for 50 ms, eller som har en middel- eller CW-effekt på mere end 20 kW.

»Superledende« (1, 3, 6, 8): Materialer som f.eks. metaller, legeringer eller forbindelser, der kan tabe al elektrisk modstand, dvs. som kan opnå uendelig elektrisk ledeevne og føre meget store elektriske strømme uden Joule-opvarmning.

NB: Et materiales »superledende« tilstand karakteriseres individuelt af en »kritisk temperatur«, et kritisk magnetfelt, som er en funktion af temperaturen, og en kritisk strømtæthed, som imidlertid er en funktion af både magnetfelt og temperatur.

»Superlegeringer« (2, 9): Legeringer på nikkel-, cobalt- eller jernbasis af en styrke, der er større end nogen legering i AISI 300-serierne ved temperaturer over 922 K (649 °C) under strenge miljø- og driftsmæssige betingelser.

»Superplastisk formning« (1, 2): En deformationsproces, der bruger varme til metaller, der normalt karakteriseres ved lave forlængelsesværdier (mindre end 20 %) ved brudpunktet, bestemt ved rumtemperatur ved konventionel trækstyrkeprøvning, for at opnå forlængelser under fremstillingen, der er mindst to gange disse værdier.

»Switch fabric« (5): Den hardware med tilknyttet »software«, der udgør den fysiske eller virtuelle forbindelsesvej for den in-transit meddelelsestrafik, der bliver koblet.

»Synkront digitalt hierarki« (SDH) (5): Et digitalt hierarki, der er et middel til at styre, multiplexe og få adgang til forskellige former for digital trafik ved hjælp af et synkront transmissionsformat på forskellige typer medier. Formatet er baseret på et Synkront Transport Modul (STM), der er defineret i CCITT Rec. G.703, G.707, G.708, G.709 og andre, endnu ikke offentliggjort. »SDH«s første-niveau-hastighed er 155,52 Mbit/s.

»Synkront optisk net« (SONET) (5): Et net, der giver mulighed for at styre, multiplexe og få adgang til forskellige former for digital trafik ved hjælp af et synkront transmissionsformat på fiberoptik. Formatet er den nordamerikanske version af »SDH« og bruger også Synkront Transport Modul (STM). Det bruger imidlertid Synkront Transport Signal (STS) som det basale transportmodul med en første-niveau-hastighed på 51,81 Mbit/s. SONET-standarderne er under indarbejdning i »SDH«s standarder.

»System tracks« (6): Den behandlede, korrelerede (sammensmeltning af radarmåldata og position på flyveplan) og opdaterede flyverutepositionsrapport, der er til rådighed for flyvelederne på et flyveledercenter.

»Systolisk array datamat« (4): En datamat, hvor dataflow og modifikation af data kan styres dynamisk på logikportniveau af brugeren.

»Tape« (1) er et materiale, der er opbygget af sammenflettede eller ensrettede »monofilamenter«, »strenge«, »forgarner«, »blår« eller »garner« osv., sædvanligvis præimprægneret med harpiks.

NB: »Streng« er et bundt »monofilamenter« (typisk over 200), som ligger næsten parallelt.

»Teknologi« (GTN, NTN, alle): Konkret information, der er nødvendig til »udvikling«, produktion eller »brug« af et produkt. Information har form af »tekniske data« eller »teknisk assistance«.

NB: 1. »Teknisk assistance«: Kan have forskellige former, som f.eks. instruktion, færdigheder, uddannelse, praktisk erfaring og konsulenttjeneste, og kan omfatte overførsel af »tekniske data«.

2. »Tekniske data«: Kan have form af tegninger, planer, diagrammer, modeller, formler, tabeller, konstruktionsplaner og specifikationer, manualer og instruktioner skrevet eller lagret på andre medier eller apparater som f.eks. disketter, bånd, eller ROM.

»Terminal-interfaceudstyr« (4): Udstyr, hvor information kommer ind i eller forlader telekommunikationssystemet, som f.eks. telefon, dataenhed, datamat eller fax.

»Tidligere separeret« (1): Anvendelsen af en proces med det formål af forøge koncentrationen af den kontrolerede isotop.

»Tidskonstant« (6): Den tid, der medgår fra anvendelsen af en lys-stimulering, til strømstigningen når en værdi af 1 - >NUM>1/

>DEN>e

gange den endelige værdi (dvs. 63 % af den endelige værdi).

»Tidstro behandling« (2, 4, 6, 7): Et datamatsystems behandling af data, der tilvejebringer et krævet serviceniveau afhængigt af de disponible ressourcer inden for en garanteret svartid, uanset belastningen af systemet, ved påvirkning af en ekstern hændelse.

»Til krigsbrug« (1): Enhver ændring eller udvælgelse (som f.eks. ændring af renhed, holdbarhedstid, virulens, spredningsegenskaber eller modstandskraft over for UV-stråling), der har til formål at øge effektiviteten med henblik på at dræbe mennesker eller dyr, ødelægge udstyr eller skade afgrøder eller miljøet.

»Toksiner« (1, 2): Toksiner i form af forsætligt isolerede præparater eller blandinger, uanset hvordan de er fremstillet, ud over toksiner, der er til stede som kontaminanter i andre materialer, såsom patologisk prøvemateriale, afgrøder, levnedsmidler eller stamkulturer af mikroorganismer.

»Total digital overføringshastighed« (5): Antallet af bit, inklusive linjekodning, overhead osv. pr. tidsenhed, der passerer mellem indbyrdes tilsvarende udstyr i et digitalt transmissionssystem.

NB: Se også »Digital overføringshastighed«.

»Total flyvekontrol« (7): En automatiseret kontrol af »fly«-tilstandsvariabler og flyvelinje med henblik på at opfylde missionsmål under hensyn til realtidsændringer i data vedrørende mål, risici og andre »fly«.

»Total strømtæthed« (3): Det totale antal amperevindinger i spolen (dvs. summen af antallet af vindinger ganget med den maksimale strøm, der gennemstrømmer hver vinding) divideret med spolens totale tværsnit (inklusive de superledende filamenter, den metalmatrix, i hvilken de superledende filamenter er indlagt, kapslingsmaterialet, eventuelle kølekanaler, osv.).

»Transfer-laser« (6): En »laser«, i hvilken lasermediet exciteres ved overførsel af energi gennem kollision mellem et ikke-strålende atom eller molekyle og et strålende atom eller molekyle.

»Tre-dimensional vektorhastighed« (4): Det antal vektorer, der dannes pr. sekund med 10 pixel polylinjevektorer, klipprøvede, vilkårligt orienterede, med enten hele eller flydende komma X-Y-Z-koordinatværdier (afhængigt af, hvad der giver den største hastighed).

»Tryktransducere« (2) er anordninger, som omdanner trykmålinger til et elektrisk signal.

»Udvikling« (GTN, NTN, alle): Vedrørende alle faser inden masseproduktion, f.eks. konstruktion, konstruktionsresearch, konstruktionsanalyser, konstruktionsprincipper, samling af afprøvning af prototyper, forsøgsproduktion, konstruktionsdata, omsættelse af konstruktionsdata i produkt, formkonstruktion, integrationskonstruktion, layout.

»UF6-korrosionsbestandigt materiale« (0): Kobber, rustfrit stål, aluminium, aluminiumoxid, aluminiumlegeringer, nikkel eller legeringer, der indeholder 60 vægtprocent nikkel og UF6-bestandige fuldstændigt fluorerede kulbrintepolymerer eller derover alt efter separationsprocestypen.

»Underenhed af et toksin« (1): En i strukturel og funktionel henseende særskilt komponent i et fuldstændigt »toksin«.

»Uran, der er beriget med isotoperne 235 eller 233« (0): Uran, der indeholder isotoperne 235 eller 233, eller begge, i sådanne mængder, at isotopforholdet af summen af disse isotoper til isotop 238 er højere end forholdet af isotop 235 til isotop 238, som det forekommer i naturen (isotopforhold: 0,72 %).

»Vaccine« (1): Et medicinsk præparat, som er beregnet til at fremkalde en beskyttende immunologisk reaktion hos mennesker eller dyr i sygdomsforebyggende øjemed.

»Vakuum-atomisering« (1): En proces til forstøvning af en strøm af smeltet metal til dråber med en diameter på 500 µm eller derunder ved hurtig omdannelse af opløst gas, når den udsættes for vakuum.

»Varm isostatisk densifikation« (2): En proces, ved hvilken støbeemner sættes under tryk ved temperaturer på mere end 375 K (102 °C) i et lukket rum ved hjælp af forskellige medier (gas, væske, faste partikler, osv.) for at skabe et ensartet tryk i alle retninger for at reducere eller eliminere indre hulrum i støbeemnet.

Vektorhastighed - se: »To-dimensional vektorhastighed« og »Tre-dimensional vektorhastighed«.

»Videnskabelig grundforskning« (GTN, NTN): Eksperimentelt eller teoretisk arbejde, der i hovedsagen udføres for at skaffe ny viden om de grundlæggende principper for fænomener eller observerbare kendsgerninger, og som ikke primært er rettet mod et konkret, praktisk mål.

»Vinkelstillingsafvigelse« (2): Den største afvigelse mellem vinkelstilling og den faktiske, meget nøjagtigt målte vinkelstilling, efter at bordet er drejet ud af sin indledende stilling. (Ref.: VDI/VDE 2617, Udkast: »Roterende borde på koordinatmålemaskiner«).

»Vippespindel« (2): En spindel, hvorpå værktøjet er monteret, og som under bearbejdningen ændrer sin centerlinjes vinkelstilling i forhold til enhver anden akse.

»Ækvivalent massefylde« (6): En optisk masse pr. enhed af optisk areal projiceret på den optiske overflade.

AKRONYMER OG FORKORTELSER, DER ER ANVENDT I DETTE BILAG

Et akronym eller en forkortelse kan, når den anvendes som et defineret udtryk, findes under »Definitioner af udtryk, der anvendes i dette bilag«.

>TABELPOSITION>

>TABELPOSITION>

>TABELPOSITION>

>TABELPOSITION>

2E101»Teknologi«, if. den generelle teknologinote, til »brug« af udstyr eller »software«, der er pålagt embargo if. 2B004, 2B104, 2B109, 2B116 eller 2D1012E201»Teknologi«, if. den generelle teknologinote, til »brug« af udstyr eller »software«, der er pålagt embargo if. 2A225, 2A226, 2B001, 2B006, 2B007.b, 2B007.c, 2B008, 2B009, 2B201, 2B204, 2B206, 2B207, 2B209, 2B225-2B232, 2D201 eller 2D2022E301»Teknologi«, der er nødvendig til »brug« af varer, der er pålagt embargo if. 2B350-2B352

>TABELPOSITION>

>TABELPOSITION>

>TABELPOSITION>

»CTP«-beregningsmetoden i korte træk

»CTP« er et mål for den regnemæssige ydeevne i Mtops. Ved udregningen af »CTP« for en sammenlægning af »CE« kræves der følgende tre trin:

1. Udregn den effektive regnehastighed R for hver »CE«.

2. Anvend ordlængdejustering (L) på den effektive regnehastighed (R), hvilket giver en teoretisk ydeevne (TP) for hver »CE«.

3. Hvis der er mere end én »CE«, kombineres de resulterende TP-værdier i en »CTP« for sammenlægningen.

I det følgende er der en detaljeret gennemgang af disse tre trin.

Note 1: For sammenlægninger af flere »CE«'er, hvori der indgår både fælles og ikke-fælles hukommelsesdelsystemer, gennemføres beregningen af »CTP« hierarkisk i to adskilte trin: først foretagnes beregningen for de grupper »CE«'er, der har fælles hukommelse, og dernæst beregnes gruppernes »CTP« ved hjælp af den metode, der gælder for flere »CE«'er, der ikke har fælles hukommelse.

Note 2: »CE«'er, der kun udfører input/output-funktioner og perifere funktioner (f.eks. diskdrev og kommunikations- og skærmstyreenheder), indgår ikke i sammenlægningen ved beregning af »CTP«.

Nedenstående skema viser fremgangsmåden ved beregning af den effektive regnehastighed (R) for hver »CE«:

Trin 1: Den effektive regnehastighed, R

>TABELPOSITION>

Hastigheder skal udregnes for alle understøttede operandlængder, idet både pipeline-operationer (hvis de understøttes) og ikke-pipeline-operationer tages i betragtning, ved brug af den hurtigst udførte instruktion for hver operandlængde baseret på:

1. Pipeline- eller register-til-register-operationer. Udelad ekstraordinært korte udførelsestider, der fremkommer ved operationer på en forud fastsat operand eller operander (f.eks. multiplikation med 0 eller 1). Hvis der ikke udføres nogen register-til-register operationer, fortsætter man med (2).

2. Den hurtigste af operationerne register-til-hukommelse eller hukommelse-til-register. Hvis heller ikke disse forekommer, fortsætter man med (3).

3. Hukommelse-til-hukommelse.

I hvert af ovenstående tilfælde bruges den korteste udførelsestid, som producenten angiver.

Trin 2: TP for hver understøttet operandlængde WL

Justér den effektive værdi R (eller R') med ordlængdejustering L som følger:

TP = R × L

hvor L = (1/3 + >NUM>WL/>DEN>96)

NB: Den ordlængde, WL, der bruges i disse beregninger, er operandlængden i bit. (Hvis en operation bruger operander af forskellig længde, vælges den største ordlængde).

En kombination af en mantisse-ALU og en eksponent-ALU i en processor eller enhed med flydende komma anses for at være én CE med en ordlængde (WL), der i forbindelse med beregning af CTP er antallet af bit i datarepræsentationen (typisk 32 eller 64).

En sådan justering bruges ikke ved specielle logikprocessorer, som ikke bruger XOR instruktioner. I så fald er TP = R.

Vælg den største resulterende værdi af TP for:

Hver kun-XP-CE (Rxp)

Hver kun-FP-CE (Rfp)

Hver kombineret FP- og XP-CE (R)

Hver simpel logikprocessor, der ikke udfører nogen af de specificerede aritmetiske operationer, og

Hver speciel logikprocessor, der ikke bruger nogen af de specificerede aritmetiske eller logiske operationer.

Trin 3: »CTP« for samlinger af »CE«'er, herunder CPU'er

For en CPU med en enkelt »CE« gælder: »CTP« = TP

(for »CE«'er, der udfører operationer med både fast og flydende komma, gælder: TP = max (TPfp, TPxp))

»CTP« for samlinger af multiple »CE«'er, der kører samtidig, beregnes som følger:

NB 1: For samlinger, som ikke tillader alle »CE«'erne at køre samtidig, skal der anvendes den mulige kombination af »CE«'er, som giver den største »CTP«. TP for hver medvirkende »CE« skal beregnes til den maksimalværdi, der er teoretisk mulig før kombinationens »CTP« udledes.

NB: For at bestemme de mulige kombinationer af samtidig kørende »CE«'er, genereres der en instruktionsfølge, som igangsætter operationer i multiple »CE«'er, først i den langsomste »CE« (dvs. den, der kræver det største antal cyklusser til gennemførelse af operationen) og sidst i den hurtigste »CE«. For hver cyklus i instruktionsfølgen er den kombination af »CE«'er, der kører i den pågældende cyklus, en mulig kombination. I instruktionsfølgen skal der være taget hensyn til alle hardware- og arkitekturbestemte begrænsninger for overlappende operationer.

NB 2: En enkelt integreret chip eller et enkelt integreret printkort kan indeholde multiple »CE«'er.

NB 3: Samtidige operationer antages at finde sted, når datamatens producent opgiver concurrent, parallel eller simultan operation eller udførelse i en manual eller brochure for datamaten.

NB 4: »CTP«-værdier skal ikke sammenlægges for »CE«-kombinationer, der er (indbyrdes) forbundet via lokalnet, fjernnet (WAN), fælles input/output-forbindelser/indretninger, input/output-kontrolenheder eller enhver form for software-implementeret kommunikationsforbindelse.

NB 5: »CTP«-værdier skal sammenlægges for multiple »CE«'er, der er specielt konstrueret til forbedring af ydelsen ved samling, samtidig kørsel eller fælles hukommelse, samt for multipel hukommelse/»CE«-kombinationer, der kører samtidig ved hjælp af særligt konstrueret hardware.

En sådan sammenlægning finder ikke anvendelse for samlinger, der er beskrevet i 4A003.d.

»CTP« = TP1 + C2 × TP2 + . . . + Cn × TPn

hvor TP'erne er ordnet efter størrelse med TP1 som højeste, TP2 som den næsthøjeste, . . ., og TPn som den laveste. Ci er en koefficient, der fastlægges som en funktion af den indbyrdes forbindelse mellem »CE«'erne som følger:

For multiple »CE«'er, der kører samtidig og har fælles hukommelse, gælder:

C2 = C3 = C4 = . . . = Cn = 0,75

Note 1: Hvis værdien af »CTP« beregnet efter ovenstående metode ikke er større end 194 Mtops, kan følgende formel benyttes til beregning af Ci:

Ci = >NUM>0,75

>DEN>√ m

(i = 2, . . ., n)

hvor m er det antal »CE«'er eller grupper af »CE«'er, der har fælles adgang, forudsat at

1. TPi for hver »CE« eller gruppe af »CE«'er ikke er større end 30 Mtops.

2. »CE«'er eller grupper af »CE«'er er fælles om adgang til hovedlageret (cache-lager undtaget) over en enkelt kanal, og

3. Kun én »CE« eller gruppe af »CE«'er kan benytte kanalen på et givet tidspunkt.

NB: Dette finder ikke anvendelse for varer, der er pålagt embargo ifølge kategori 3.

Note 2: »CE«'er har fælles hukommelse, hvis de har adgang til et fælles segment af faststofhukommelse. Denne hukommelse kan omfatte cache-lager, hovedlager eller anden intern hukommelse. Ydre hukommelsesindretninger som diskdrev, båndstationer eller RAM-diske omfattes ikke.

For multiple »CE«'er eller grupper af »CE«'er, der ikke har fælles hukommelse, men er indbyrdes forbundet med en eller flere datakanaler, gælder:

>TABELPOSITION>

Værdien af Ci beregnes på grundlag af antallet af »CE«'er, ikke antallet af knudepunkter.

hvor>TABELPOSITION>

Ved beregning af Ci for en gruppe af »CE«'er er det tallet for den første »CE« i gruppen, der bestemmer den egentlige grænse for Ci. F.eks. vil den 22. gruppe i en samling af grupper, der hver har 3 »CE«'er, indeholde »CE«64, »CE«65 og »CE«66. Den egentlige grænse for Ci for denne gruppe er 0,60.

Samling (af »CE«'er eller grupper af »CE«'er) skal ske fra hurtigste til langsomste, dvs.:

TP1 ≥ TP2 ≥ . . . ≥ TPn

hvis TPi = TPi+1, fra største til mindste, dvs.:

Ci ≥ Ci+1

NB: Hvis TPi for »CE«'en eller gruppen af »CE«'er er større end 50 Mtops, anvendes ki-faktoren ikke på »CE« nr. 2-12; »CE« nr. 2-12 får således Ci-værdien 0,75.

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

BILAG II

GENEREL FÆLLESSKABSUDFØRELSESTILLADELSE

1. Der gives en generel tilladelse til udførsel af emner med dobbelt anvendelse som specificeret i fortegnelse A til dette bilag til ethvert bestemmelsessted i ethvert land, der er anført i fortegnelse B til dette bilag.

a) Fortegnelse A

Emner med dobbelt anvendelse, der er anført i en angivelse i bilag I til denne forordning, undtagen

- alle emner angivet i kategori 0 (nukleare emner)

- alle emner angivet i kategori 5, del 2 (informationssikkerhed)

- alle emner med cifret »1« i tredje position i referencenummeret (emner, der kontrolleres af hensyn til spredning af missiler)

- alle angivelser af varer i bilag IV til denne forordning.

b) Fortegnelse B

Australien, Canada, Tjekkiet, Ungarn, Japan, New Zealand, Norge, Polen, Schweiz og USA.

2. De registrerings- og/eller rapporteringskrav, der er knyttet til anvendelsen af denne tilladelse, er de respektive krav, der er fastsat af medlemsstaterne for anvendelsen af nationale generelle tilladelser.

3. Listen over bestemmelsessteder i fortegnelse B revideres løbende.

BILAG III

MODEL TIL FORMULAR

>START GRAFIK>

SLUT GRAFIK>

BILAG IV

PART A

a) Liste af varer, for hvilke tilladelse er nødvendig

>TABELPOSITION>

PART B

b) Liste af varer, for hvilke bekendtgørelse er nødvendig

Generel note

1) Underretningsproceduren finder ikke anvendelse på emner i kategori 5, del 2 (informationssikkerhed), hvis disse emner overføres til personlig brug og ledsager brugeren.

2) Nødvendigheden af at opretholde underretningsproceduren for emner anført i kategori 5, del 2, undersøges regelmæssigt.

>TABELPOSITION>

>TABELPOSITION>

>TABELPOSITION>